Na podlagi 104. člena Zakona o uresničevanju javnega interesa za kulturo (Uradni list RS, št. 77/07 – uradno prečiščeno besedilo, 56/08, 4/10, 20/11, 111/13, 68/16, 61/17 in 21/18 – ZNOrg; v nadaljevanju: ZUJIK) in 6. člena Pravilnika o izvedbi javnega poziva in javnega razpisa za izbiro kulturnih programov in kulturnih projektov (Uradni list RS, št. 43/10 in 62/16) ter v povezavi z Resolucijo o nacionalnem programu za jezikovno politiko 2021–2025 (Uradni list RS št. 94/21) Ministrstvo za kulturo objavlja

**Javni razpis** **za (so)financiranje projektov, namenjenih predstavljanju, uveljavljanju in razvoju slovenskega jezika ter njegovi promociji v letu 2022**

**(v nadaljevanju: javni razpis, oznaka JR-PROMOCIJA-SJ-22)**

1. **Neposredni uporabnik, ki dodeljuje sredstva**

Republika Slovenija, Ministrstvo za kulturo, Maistrova 10, 1000 Ljubljana (v nadaljevanju: ministrstvo).

1. **Predmet in področje javnega razpisa**

**2.1 Predmet javnega razpisa:**

**Slovenščina v vsakdanji rabi – ozaveščanje o jezikovnih izbirah in krepitev jezikovne zmožnosti ter bralne pismenosti v slovenščini**

Podprti bodo projekti, kot so večmedijski projekti, prireditve, tekmovanja, natečaji in druge oblike jezikovnega ustvarjanja, svetovanja, usposabljanja, izobraževanja in raziskovanja, ki:

* učinkovito promovirajo rabo knjižne slovenščine in slovenskih narečij,
* spodbujajo bralno pismenost in razvijajo jezikovne spretnosti, zlasti mladih,
* spodbujajo razvoj jezikovnih portalov in portalov, ki krepijo bralno pismenost pri govorkah in govorcih slovenščine
* spodbujajo uporabo jezikovnih tehnologij ter obstoječih spletnih jezikovnih portalov.

**2.2 Področje javnega razpisa**

Področje javnega razpisa je predstavljanje, uveljavljanje in razvoj slovenskega jezika ter njegova promocija. Med osrednjimi cilji jezikovne politike sta oblikovanje skupnosti samostojnih govork in govorcev z razvito jezikovno zmožnostjo v slovenščini in visoko stopnjo jezikovne samozavesti kot tudi izboljšana in ustreznejša podoba jezikovne krajine.

1. **Namen in cilji javnega razpisa**

Namen javnega razpisa je promocija slovenskega jezika s spodbujanjem besedilnih spretnosti in bralne pismenosti uporabnikov in uporabnic slovenskega jezika, ozaveščanje o pomenu in vlogi slovenščine v javnem življenju ter spodbujanje uporabe jezikovnih portalov in spletnih portalov, ki razvijajo bralno pismenost pri govorkah in govorcih slovenščine.

Cilji javnega razpisa so:

* razvijanje in izpopolnjevanje jezikovne zmožnosti govork in govorcev slovenščine,
* spodbujanje bralne pismenosti v povezavi z jezikovno zmožnostjo,
* spodbujanje besedilnih spretnosti, zmožnosti sporočanja in sporazumevanja pri govorkah in govorcih slovenščine,
* uzaveščanje polnofunkcionalnosti in uporabnosti slovenščine med govorci in govorkami slovenščine,
* skrb za ohranjanje slovenskih narečij,
* ohranjanje zavesti o zvrstnosti slovenskega jezika,
* prednostna raba slovenščine v vseh segmentih javnega življenja,
* večja prisotnost slovenščine v celotni jezikovni krajini (čim manjše neskladje med veljavno pravno ureditvijo in dejanskim stanjem),
* večja raba jezikovnih portalov in portalov, ki razvijajo bralno pismenost, pri govorkah in govorcih slovenščine in
* večja dostopnost digitaliziranih del slovenske literarne dediščine in tekoče knjižne produkcije.

Prednost pri izbiri in sofinanciranju bodo imeli projekti, ki bodo:

* uporabnike in uporabnice slovenskega jezika, zlasti mlade, aktivno vključevali v akcije ozaveščanja o pomenu in vlogi rabe slovenščine na vseh področjih javnega življenja, tudi narečij,
* ozaveščali o pomenu ustrezne jezikovne rabe na vseh področjih javnega življenja in za vse starostne skupine govorcev,
* spodbujali rabo spletnih jezikovnih portalov in portalov, ki razvijajo bralno pismenost pri govorkah in govorcih slovenščine.

V skladu z merili o ocenjevanju bodo ti projekti prejeli višje število točk.

**Kazalniki**

V prijavnem obrazcu mora prijavitelj določiti kazalnik, tj. okvirno število oseb iz ciljne skupine, ki bodo aktivno sodelovale pri projektu. Kazalnikov je lahko več (na primer število mentorjev oziroma mentoric, število mladih in/ali število odraslih, aktivno vključenih v projekt). Prijavitelj se z oddajo vloge zaveže, da bo kazalnik oziroma kazalnike izpolnjeval. Kazalniki bodo predmet pogodbe, o njihovem doseganju bo upravičenec poročal pri oddaji zahtevka za izplačilo.

1. **Pogoji za sodelovanje na javnem razpisu**
	1. **Splošni pogoji**

**Upravičene osebe javnega razpisa** so nevladne organizacije (NVO) ter javni zavodi na področju kulture. Za namen tega javnega razpisa je NVO društvo, ustanova, zavod, zadruga ali druga nevladna organizacija, ki ni organizirana kot politična stranka, cerkev ali druga verska skupnost, sindikat ali zbornica.

Prijavitelj (upravičena oseba), ki kandidira na javnem razpisu, mora izpolnjevati naslednje splošne pogoje:

* je pravna oseba, ki je ustrezno registrirana za opravljanje dejavnosti na področju javnega razpisa, v katero sodi predlagani projekt (jezikovna ustvarjalnost, strokovno svetovanje, izpopolnjevanje, usposabljanje, izobraževanje ali raziskovalna dejavnost – ena od naštetih), ali za dejavnosti na področju kulture; mogoča je tudi prijava pravnih oseb v konzorciju (ministrstvo bo ustreznost registracije prijavljenih pravnih oseb oziroma članov konzorcija preverilo v uradnih evidencah),
* pravne osebe, ki se na razpis prijavljajo kot konzorcij, morajo predložiti konzorcijsko pogodbo,
* ima po stanju na kateri koli dan v času razpisnega roka poravnane obveznosti, davke in prispevke do Republike Slovenije (velja tudi za morebitne člane konzorcija ­– konzorcijske partnerje); dokazilo: potrdilo o plačanih davkih in drugih obveznih dajatvah na kateri koli dan v času razpisnega roka, ki ga prijavitelj pridobi pri Finančni upravi Republike Slovenije, ali podpisano pooblastilo, da lahko ministrstvo pridobi te podatke,
* ima v času razpisnega roka izpolnjene in poravnane vse obveznosti do Ministrstva za kulturo (velja tudi za morebitne člane konzorcija; preveri ministrstvo),
* iz javno dostopnih evidenc AJPES in spletnega servisa Prva bonitetna agencija d.o.o. <http://www.ebonitete.si/> je razvidno, da na dan zaključka razpisnega roka posluje brez blokiranega tekočega računa,
* dovoljuje objavo osebnih podatkov z namenom objave rezultatov razpisa na spletni strani ministrstva skladno z Zakonom o dostopu do informacij javnega značaja (Uradni list RS, št. 51/06 – uradno prečiščeno besedilo, 117/06 – ZDavP-2, 23/14, 50/14, 19/15 – odl. US,102/15 in 7/18) in Zakonom o varstvu osebnih podatkov (Uradni list RS, št. 94/07 – uradno prečiščeno besedilo in 177/20),
* na razpis prijavlja samo en projekt; če bo prijavitelj predložil več projektov za sofinanciranje, bo upoštevan tisti, ki bo na ministrstvu evidentiran kot prvoprispeli,
* če se prijavitelj prijavlja v konzorciju z drugo pravno osebo in če bo prijavitelj ali konzorcijski partner (oziroma partnerji) predvidel sodelovanje v več konzorcijih, bo upoštevana tista prijava, ki bo na ministrstvu evidentirana kot prvoprispela,
* s prijavljenim projektom ne kandidira na katerem koli drugem javnem razpisu ali pozivu,
* prijavljeni projekt še ni prejel sredstev za izvedbo iz drugih javnih virov,
* prijavlja projekt v višini najmanj 6.000,00 evrov,
* prihodki projekta so enaki odhodkom projekta,
* prijavitelj mora v vlogi predstaviti načrt promocije rezultatov projekta in
* projektna skupina prijavitelja je sestavljena iz največ 10 članov z izkušnjami in referencami iz razpisanega predmeta in področja javnega razpisa; dokazilo: priloga št. 1, gl. točko 12 tega javnega razpisa.

Prijavitelj poda izjave o izpolnjevanju pogojev iz točke 4.1 v predpisanem prijavnem obrazcu. Če ministrstvo naknadno zahteva originalna potrdila o izpolnjevanju splošnih pogojev po posameznih alinejah, jih mora prijavitelj dostaviti v zahtevanem roku. Prijavitelj vlogi priloži potrdilo FURS o poravnanih obveznostih, davkih in prispevkih do Republike Slovenije (zaželeno zaradi hitrejšega postopka) ali pa podpisano in žigosano soglasje za pridobitev osebnih podatkov in podatkov, ki štejejo za davčno tajnost, iz uradnih evidenc (velja tudi za morebitne člane konzorcija).

Projektna skupina je jedro projekta. Člani projektne skupine projekt načrtujejo in razvijajo, izvajajo pa ga sami in/ali s pomočjo drugih sodelavcev ali celo zunanjih izvajalcev. Prijavitelj izbranega projekta mora ves čas trajanja projekta izpolnjevati splošne pogoje, prav tako tudi morebitni konzorcijski partnerji.

1. **Merila in ocenjevanje vlog**

Prijave, za katere bo ugotovljeno, da izpolnjujejo vse formalne pogoje v skladu z določbami razpisa in razpisne dokumentacije, bo ocenila **Strokovna komisija za slovenski jezik** (v nadaljevanju: strokovna komisija), imenovana s Sklepom ministra za kulturo št. 012-6/2021/23 z dne 12. 2. 2021.

**5.1 Merila za ocenjevanje**

Strokovna komisija bo vloge ocenila v okviru naslednje lestvice:

|  |  |  |  |
| --- | --- | --- | --- |
| **Opis ocene** | **Točke od 0 do 4** | **Točke od 0 do 8** | **Točke od 0 do 16** |
| Zelo dobro, odlično | 4 | 8 | 16 |
| Ustrezno | 3 | 6 | 12 |
| Delno ustrezno | 2 | 4 | 8 |
| Pogojno sprejemljivo | 1 | 2 | 4 |
| Neustrezno, nesprejemljivo, slabo | 0 | 0 | 0 |

Merila so ovrednotena s točkami, tako da je pri posameznem  merilu  navedeno najvišje možno število točk, ki jih v njegovem okviru lahko prejme posamezni projekt. Najnižje število točk znotraj posameznega merila je 0 točk. Najvišji seštevek dosegljivih točk za projekt je 100 točk.

Če se prijavitelj prijavi v obliki konzorcija, se pri ocenjevanju strokovne izkušnje oziroma reference prijavitelja in morebitnih članov konzorcija seštejejo (podmerilo 4.1). Za podmerili 1.3 in 4.1 velja naslednja lestvica:

|  |  |
| --- | --- |
| **Opis ocene** | **Točke od 0 do 8** |
| 5 ali več portalov/referenc | 8 |
| 4 portali/reference | 6 |
| 3 portali/reference | 4 |
| 2 portala/referenci | 2 |
| 0 ali 1 portal/referenca | 0 |

Ocena pri podmerilu 4.2 odraža skupno oceno strokovnih izkušenj in drugih referenc strokovnjakov projektne skupine, in sicer od ocene 0 za slabo prepričljivost in kakovost strokovnih izkušenj in drugih referenc na predmetnem področju do ocene 8 za odlično prepričljivost in kakovost.

Pri podmerilih 1.2 in 4.3 je mogoče ugotoviti samo (ne)izpolnjevanje zahtevanega, zato komisija za ocenjevanje vlog v skladu s tem v takšnih primerih dodeli samo 0 ali 8 točk oziroma 4 točke.

| **Merilo** | **Največje možno št. točk** |
| --- | --- |
| **1 Ustreznost projekta – utemeljitev skladnosti namena in ciljev projekta z namenom in cilji razpisa**  | **32** |
| * 1. Projekt izkazuje kakovostno vsebinsko zasnovo (teoretična, metodološka in gradivna utemeljitev s predvidenimi cilji).

Namen in cilji projekta so vsebinsko jasno in natančno opredeljeni in usklajeni z namenom in cilji razpisa.  | 16 |
| * 1. Načrt projekta izkazuje aktivno vključevanje uporabnikov in uporabnic slovenskega jezika, zlasti mladih, v akcije ozaveščanja o pomenu in vlogi rabe slovenščine v javnem življenju – v vsej njeni zvrstnosti.

(Pri tem podmerilu je mogoče doseči 0 ali 8 točk.) | 8 |
| * 1. Delovni načrt projekta vključuje uporabo obstoječih jezikovnih portalov in/ali portalov, ki spodbujajo bralno pismenost
 | 8 |

|  |  |
| --- | --- |
| **2 Izvedljivost projekta – preglednost načrtovanih dejavnosti ter utemeljitev primernosti načrtovanih dejavnosti in/ali metod dela za doseganje ciljev projekta** | **20** |
| 2.1 Delovni načrt projekta je logičen in primerno strukturiran. Načrtovane dejavnosti so smotrne, natančno opredeljene, usklajene, uravnotežene, ustrezno razdelane in ustrezajo ciljem projekta. | 16 |
| 2.3 Terminski načrt dejavnosti je ustrezen in izvedljiv. | 4 |

|  |  |
| --- | --- |
| **3 Ustreznost finančnega načrta, racionalnost in stroškovna učinkovitost projekta** | **20** |
| 3.1 Predvideni stroški so skladni z načrtovanimi dejavnostmi. | 8 |
| 3.2 Konstrukcija stroškov je podrobno utemeljena in pregledna. Predvidena sredstva po kategorijah zagotavljajo učinkovito izvedbo projekta. Poraba finančnih sredstev je primerno ocenjena in racionalna. | 8 |
| 3.3 Načrtovana poraba stroškov projekta v okviru posameznega sklopa je glede na načrtovane dejavnosti ustrezna. | 4 |

|  |  |
| --- | --- |
| **4 Usposobljenost prijavitelja in izvajalcev za izvedbo projekta** | **20** |
| 4.1 Izkušnje prijavitelja in morebitnih članov konzorcija pri izvajanju primerljivih projektov v zadnjih petih letih. | 8 |
| 4.2 Projektna skupina ima ustrezne (prepričljive in kakovostne) strokovne izkušnje in druge reference glede na vsebino projekta v zadnjih petih letih. | 8 |
| 4.3 Prijavitelj ima status društva ali druge pravne osebe zasebnega prava v javnem interesu na področju kulture[[1]](#footnote-1). (Pri tem podmerilu je mogoče doseči 0 točk ali 4 točke.) | 4 |

|  |  |
| --- | --- |
| **5 Predstavitev dejavnosti za promocijo projekta – načrt informiranja in komuniciranja z javnostjo** | **8** |
| 5.1 Načrtovane dejavnosti informiranja in komuniciranja z javnostjo o projektu so raznolike, inovativne in primerne vsebini projekta.  | 4 |
| 5.2 Iz načrta informiranja in komuniciranja z javnostjo prepričljivo izhaja, da bodo načrtovane dejavnosti informiranja in komuniciranja dosegle širšo zainteresirano javnost. | 4 |

**5.2 Postopek izbora vlog**

Vloge bodo ocenjevalci ocenili ločeno s pomočjo ocenjevalnega obrazca, in sicer tako, da vsako vlogo ocenijo vsi člani strokovne komisije oziroma najmanj trije (v primeru izločitve zaradi konflikta interesov). Pri oblikovanju skupne ocene se izračunata tako povprečje posameznih meril kot tudi povprečje končne ocene. **Končna ocena se bo oblikovala na podlagi povprečja vseh ocen kot celo število**, pri čemer se polovica in več odstotne točke zaokroži navzgor, manj kot polovica pa navzdol.

Če se izkaže, da je posamezen član strokovne komisije pri določenem projektu v konfliktu interesov, projekta ne sme ocenjevati in se izloči iz ocenjevanja.

Vloga je pozitivno ocenjena, če doseže vsaj 75 točk, pri čemer mora pri vsakem merilu doseči vsaj polovico predvidenih točk. **V nasprotnem primeru bo vloga zavrnjena in ne bo upravičena do sredstev razpisa ne glede na končno skupno oceno.**

**Izbrani bodo tisti projekti, ki bodo v postopku izbire ovrednoteni višje, in sicer do porabe sredstev.** Če je preostanek sredstev prenizek za celotno sofinanciranje projekta, ki je naslednji na vrsti za sofinanciranje, se prijavitelju tega projekta lahko ponudi višina sredstev, ki ostanejo na razpolago. V primeru zavrnitve lahko ministrstvo preostala razpoložljiva sredstva ponudi naslednjemu najvišje pozitivno ocenjenemu projektu. Dokončni izbor projektov, ki bodo sprejeti v sofinanciranje, bo opravljen v skladu z razpoložljivimi finančnimi sredstvi (do porabe sredstev).

Če bo ocenjevalna komisija ugotovila, da sta na navedeni javni razpis prijavljena dva (ali več) istovrstna projekta, bo ministrstvo sofinanciralo in dodelilo sredstva le projektu, ki bo med njima (njimi) dosegel večje število točk.

Komisija bo izmed vlog, ki bodo dosegle enako število točk, dala prednost vlogi, ki bo dosegla več točk pri 1. merilu. Če bodo vloge tudi pri 1. merilu dosegle enako število točk, se kot naslednje prednostno merilo upošteva 2. merilo, nato 3. merilo, nato 4. merilo in nazadnje 5. merilo. Če bodo vloge pri vseh merilih dosegle enako število točk, bo imela prednost vloga, ki je bila prej oddana na pošto oziroma osebno dostavljena v vložišče ministrstva. Če tudi tega ne bo moč nedvoumno določiti, se odloči z žrebom, ki ga opravi komisija.

1. **Vrednost razpoložljivih sredstev**

Skupna okvirna višina sredstev za izvedbo enoletnega javnega razpisa je ­­­­­­­­­­119.768,00 evrov.

Za posamezni projekt se lahko dodeli najmanj 6.000,00 oziroma največ 20.000,00 evrov.

Sredstva so predvidena na proračunski postavki 131098 ­– Promocija in razvoj slovenskega jezika v letu 2022. Višina sredstev je vezana na proračunske zmogljivosti Ministrstva za kulturo, to pomeni, da se lahko višina, če pride do sprememb v državnem proračunu ali finančnem načrtu ministrstva, spremeni.

Če se v času izvedbe postopka tega razpisa obseg sredstev, ki je v državnem proračunu namenjen za kulturo, zmanjša toliko, da ne zagotavlja izpolnitve njegovih ciljev, lahko ministrstvo postopek ustavi oziroma po že zaključenem izboru projektov zniža obseg financiranja v skladu s spremembami proračuna oziroma spremeni ali prekine že sklenjeno pogodbo o financiranju projekta.

Če se poveča obseg sredstev javnega razpisa z oznako JR-PROMOCIJA-SJ-22, lahko ministrstvo v primeru že zaključenega izbora projektov zviša obseg sofinanciranja že odobrenih projektov in spremeni oziroma dopolni že sklenjene pogodbe o financiranju in izvedbi projektov ali pa odobri financiranje projektov, ki so bili uvrščeni na rezervno listo.

1. **Višina sofinanciranja in upravičeni stroški**

Projekt se lahko financira do 100-odstotne vrednosti upravičenih stroškov, ki bodo uveljavljeni in izkazani. Dodeljena proračunska sredstva se bodo izplačala na podlagi izstavljenega zahtevka za izplačilo, ki mu bo priloženo vsebinsko in finančno poročilo, iz katerega bodo razvidni posamezni upravičeni stroški izvedbe projekta.

Med upravičene stroške štejejo:

* stroški dela (navedite, kateri, npr. stroški plač, avtorskih honorarjev in drugih pogodb o delu, vezanem na vsebino projekta, ter stroški študentskega dela),
* potni stroški (stroški za službena potovanja),
* stroški materiala in storitev (navedite, kateri, npr. izposoje, nakupa ali tiska gradiva, oblikovanja spletnih strani),
* stroški promocije (navedite, kateri, npr. objava pasice, novinarske konference) in
* drugi stroški, vezani na izvedbo projekta (navedite, kateri).

Upravičeni stroški za sofinanciranje s strani ministrstva so sestavljeni **izključno iz upravičenih stroškov, navedenih v razpisni prijavi prijavitelja**. Upravičeni stroški so tisti, ki:

* izhajajo iz predmeta pogodbe,
* so nujno potrebni za kakovostno izvedbo (so)financiranega projekta in so vezani na izvedbo projekta,
* nastanejo izključno za namen realizacije (so)financiranega projekta in se lahko v celoti pripišejo temu projektu,
* so opredeljeni v prijavi prijavitelja,
* so razumni in utemeljeni ter skladni z načeli dobrega finančnega poslovanja, zlasti glede cenovne primernosti in stroškovne učinkovitosti,
* so dejansko nastali izvajalcu,
* so transparentni in preverljivi,
* temeljijo na verodostojnih knjigovodskih in drugih listinah, so evidentirani na računih izvajalca v skladu z veljavnimi računovodskimi načeli in so opredeljeni v skladu z zahtevami obstoječe zakonodaje,
* so izkazani s preverljivimi dokazili (računi, pogodbe, potrdila o izvedenih plačilih in druga obračunska dokumentacija),
* niso in ne bodo sočasno financirani od drugih sofinancerjev projekta (dvojno financiranje).
1. **Obdobje za porabo dodeljenih sredstev**

Obdobje upravičenosti stroškov in izdatkov na javnem razpisu **se začne z datumom podpisa pogodbe.** Izbrani prijavitelj mora poročilo o izvajanju projekta in zahtevek za izplačilo oddati najpozneje do 15. novembra 2022.

1. **Razpisni rok**

Besedilo javnega razpisa z oznakoJR-PROMOCIJA-SJ-22 se objavi na spletni strani Ministrstva za kulturo (<https://www.gov.si/drzavni-organi/ministrstva/ministrstvo-za-kulturo/>), obvestilo o objavi pa tudi v Uradnem listu RS. Razpis se zaključi **21. 2. 2022**.

1. **Razpisna dokumentacija**

Razpisna dokumentacija obsega:

* besedilo javnega razpisa,
* prijavni obrazec,
* finančni načrt in
* vzorec pogodbe o sofinanciranju projekta.

Priloga razpisne dokumentacije:

* vzorec soglasja za pridobitev podatkov iz uradnih evidenc.
1. **Vpogled v razpisno dokumentacijo**

Zainteresirane osebe se lahko v času odprtega razpisa seznanijo z razpisno dokumentacijo na spletnem naslovu Ministrstva za kulturo na naslednji povezavi: <https://www.gov.si/drzavni-organi/ministrstva/ministrstvo-za-kulturo/javne-objave/>.

1. **Sestava vloge**
2. Izpolnjen prijavni obrazec, ki vključuje:
* osnovne podatke o prijavitelju in projektu,
* vsebinsko predstavitev projekta,
* finančni načrt projekta (v primeru konzorcija je v finančnem načrtu treba izpolniti še liste za posameznega konzorcijskega partnerja, tudi poslovodečega) in
* predstavitev strokovne usposobljenosti prijavitelja in morebitnih drugih izvajalcev – članov konzorcija,
* navedbo članov projektne skupine in njihovih strokovnih izkušenj,
* predstavitev dejavnosti za promocijo projekta,
* kazalnike in
* izjave prijavitelja o izpolnjevanju in sprejemanju razpisnih pogojev.
1. Obvezne priloge prijavitelja:
* **priloga št. 1:** življenjepisi s predstavitvijo strokovnih izkušenj vodje in članov projektne skupine (gl. pod 2 v točki 12.1 besedila tega javnega razpisa),
* **priloga št. 2:** fotokopija konzorcijske pogodbe (če se prijavitelj prijavlja v obliki konzorcija),
* **priloga št. 3\*:**
	1. potrdilo FURS, da ima prijavitelj poravnane obveznosti, davke in prispevke do Republike Slovenije – potrdilo ne sme biti starejše od datuma objave javnega razpisa,

**ALI**

* 1. podpisano in žigosano soglasje za pridobitev osebnih podatkov in podatkov, ki štejejo za davčno tajnost, iz uradnih evidenc (priloga razpisne dokumentacije).

\* **Če se prijavitelj prijavlja v obliki konzorcija, vlogi priloži tudi potrdilo FURS za konzorcijskega partnerja ali pa njegovo podpisano in žigosano soglasje za pridobitev osebnih podatkov in podatkov, ki štejejo za davčno tajnost, iz uradnih evidenc.**

**12.1 Predstavitev strokovne usposobljenosti**

1. Predstavitev strokovne usposobljenosti mora vsebovati:
* navedbo strokovnih izkušenj prijavitelja in morebitnih konzorcijskih partnerjev na predmetnem področju razpisa, vključno z navedbo dolgoročnih učinkov realiziranih projektov ter
* navedbo strokovnega koordinatorja (vodje) projekta in drugih članov projektne skupine ter njihove strokovne izkušnje.
1. Obvezna priloga je **življenjepis članov projektne skupine** z navedbo njihovih strokovnih izkušenj (obvezno v slovenščini):
* strokovna znanja, ki so relevantna glede na vsebino projekta (na področju promocije slovenskega jezika, jezikovnih virov in tehnologij, izvajanja usposabljanja in izobraževanja na področju slovenskega jezika, jezikovnega svetovanja ipd.),
* sodelovanje v primerljivih projektih in
* dokazila o drugih referencah na področju/področjih, na katerih bo prijavljeni član projektne skupine deloval (npr. bibliografija).

Če reference članov projektne skupine dokazujete z bibliografijo, lahko navedete ustrezne e-povezave do bibliografije posameznika iz javnodostopnih evidenc (npr. Cobiss, Sicris) ali priložite fizične izpise bibliografij za vsakega člana projektne skupine.

Za člane projektne skupine, ki so zaposleni pri prijavitelju ali konzorcijskem partnerju, prijavitelj v tabeli v okviru točke 7 prijavnega obrazca navede vrsto in številko pogodbe, datum sklenitve in obdobje trajanja (če gre za pogodbo za določen čas). **Če navedeni strokovnjaki niso zaposleni pri prijavitelju, mora biti priloženo ustrezno dokazilo (pisni dogovor, sporazum o sodelovanju ipd.)**, s katerim se dokazuje, da bodo dejansko vključeni v delo pri projektu (razen če gre za strokovnjake, ki so zaposleni pri konzorcijskem partnerju).

1. **Oddaja vlog**

Vloga mora biti izpolnjena na predpisanem prijavnem obrazcu ter mora vsebovati vse obvezne priloge, določene v razpisni dokumentaciji. Vse obrazce in dokazila je **obvezno predložiti tudi na e-nosilcu podatkov** (CD-ROM, DVD-ROM ali USB podatkovni ključ) v Wordovi oz. Excelovi obliki in kot skeniran dokument. Tiskana verzija posredovanih podatkov se mora ujemati z elektronsko. V primeru razlik med tiskano in elektronsko verzijo velja tiskana verzija. Izpolnjen obrazec in priloge morajo biti v slovenskem jeziku.

Oddaja vloge pomeni, da se prijavitelj strinja z vsemi pogoji in merili razpisa.

Dokumentacije, ki je priložena vlogi, se ne vrača.

Kot **pravočasne** bodo upoštevane vloge (oziroma dopolnitve ali spremembe), poslane po pošti na naslov ministrstva s priporočeno poštno pošiljko, ki bodo označene s poštnim žigom, do vključno 21. 2. 2022, in vloge, poslane po pošti z navadno poštno pošiljko, ki bodo v vložišče ministrstva prispele do vključno 21. 2. 2022. Osebno oddane vloge bodo upoštevane kot pravočasne, če bodo oddane v poslovnem času ministrstva v vložišču do vključno 21. 2. 2022. Nepravočasne vloge bodo zavržene.

Vloge morajo biti oddane v zaprti ovojnici, na prednji strani označeni s pripisom **»Javni razpis za (so)financiranje projektov, namenjenih predstavljanju, uveljavljanju in razvoju slovenskega jezika ter njegovi promociji v letu 2022«**. Na zadnji strani ovojnice je treba navesti **popoln naslov** prijavitelja: uradni naziv in naslov (sedež).

Dopolnjevanje in spreminjanje vlog je mogoče le v razpisnem roku z oznako, na katero vlogo se dopolnitev nanaša.

1. **Strinjanje s pogoji in merili javnega razpisa, obdelavo podatkov in objavo rezultatov**

Šteje se, da z oddajo vloge prijavitelj sprejema vse pogoje in kriterije razpisa ter vsebino razpisne dokumentacije. Prijavitelj z oddajo vloge tudi dovoljuje objavo in obdelavo osebnih podatkov z namenom vodenja razpisa, objave rezultatov razpisa na spletni strani ministrstva, za znanstveno raziskovanje in statistične namene v skladu z veljavnim zakonom, ki ureja dostop do informacij javnega značaja, in veljavnimi predpisi, ki urejajo varstvo osebnih podatkov.

1. **Odpiranje, pregled in dopolnjevanje vlog**

Po poteku razpisnega roka komisija za odpiranje vlog, ki jo izmed zaposlenih na ministrstvu imenuje minister za kulturo, hkrati odpre vse vloge, ki so do tedaj prispele, in preveri izpolnjevanje formalnih pogojev.

Odpiranje bo potekalo v prostorih ministrstva, datum pa bo objavljen na spletni strani <https://www.gov.si/drzavni-organi/ministrstva/ministrstvo-za-kulturo/javne-objave/>.

Vloga je **formalno popolna,** če vsebuje v celoti pravilno izpolnjen v točki 12 naveden obrazec in zahtevane priloge.

Če je vloga formalno nepopolna, bo prijavitelj pisno pozvan, da jo dopolni. **Prijavitelj mora vlogo dopolniti v petih (5) dneh od prejema poziva k dopolnitvi** formalno nepopolne vloge, obvezno z oznako, na katero vlogo ali del vloge se dopolnitev nanaša.

Prijavitelj v dopolnitvi **ne sme spreminjati** višine zaprošenih sredstev ali tistih elementov vloge, ki vplivajo ali bi lahko vplivali na drugačno razvrstitev vloge glede na preostale.

1. **Zavrženje vlog**

Vloge, ki jih bodo prijavitelji vložili po preteku razpisnega roka, se bodo v skladu s 3. odstavkom 116. člena ZUJIK štele za **prepozne**.

Vloge, ki ne bodo vsebovale vseh obveznih sestavin, ki jih določa besedilo javnega razpisa in ki jih prijavitelji ne bodo v celoti dopolnili niti v petih dneh od prejema poziva k dopolnitvi, se bodo štele za **nepopolne**.

Prijavitelj, katerega vloga ne bo izpolnjevala splošnih pogojev, določenih v besedilu javnega razpisa, se bo štel za **neupravičeno osebo**. Izpolnjevanje pogojev se ugotavlja na podlagi obveznih dokazil in vloge prijavitelja.

**Vse prepozne in nepopolne vloge ter vloge, ki jih bodo oddale neupravičene osebe, bo minister na podlagi petega oziroma šestega odstavka 117. člena ZUJIK ter prvega odstavka 10. člena pravilnika s sklepom zavrgel.**

1. **Odločitev o izboru**

Predlog projektov, katerih izvedbo bo financiralo ministrstvo, bo oblikovala pristojna strokovna komisija, upoštevajoč njihovo finančno zahtevnost, vsebinsko kakovost in za ta javni razpis predvidena finančna sredstva. Dokončno odločitev o izboru izvajalcev bo sprejel minister na podlagi predloga strokovne komisije.

Ministrstvo si pridržuje pravico, da prijavitelju na podlagi utemeljenih razlogov predlaga nižjo višino sofinanciranja od zaprošene. V takšnem primeru bo strokovna komisija prijavitelju predlagala nižjo višino sofinanciranja od zaprošene za enak obseg istega predlaganega projekta. Nestrinjanje prijavitelja s predlogom ministrstva se bo štelo kot odstop od vloge.

Minister o vsaki formalno ustrezni vlogi, prispeli na javni razpis, izda posamično odločbo, s katero odloči o odobritvi in deležu sofinanciranja ali o zavrnitvi sofinanciranja posameznega projekta.

Ministrstvo si pridržuje pravico, da lahko javni razpis prekliče kadar koli do izdaje odločb o (ne)izboru.

Z izvajalci izbranih projektov bo na podlagi odločbe sklenjena pogodba za obdobje iz tega javnega razpisa. V primeru objektivnih sprememb, ki vplivajo na pogodbeno razmerje, bo z izvajalcem sklenjen dodatek k pogodbi, v katerem bosta določena predviden obseg projekta in dokončna višina sredstev za izvedbo projekta ter bodo opredeljene druge morebitne spremembe, vezane na izvedbo izbranega projekta in pogodbeno razmerje.

Ministrstvo lahko ob naknadni ugotovitvi, da prijavitelj ali konzorcijski partner ne izpolnjuje pogojev iz besedila tega javnega razpisa, ko je odločba o izboru projekta že izdana, spremeni odločitev in z izvajalcem projekta ne sklene pogodbe. Prav tako lahko ob naknadni ugotovitvi o neizpolnjevanju pogojev ali pogodbenih obveznosti razveže že sklenjeno pogodbo, v primeru že izplačanih sredstev pa zahteva povračilo vseh že izplačanih sredstev skupaj z zakonitimi zamudnimi obrestmi.

1. **Obveščanje o izboru**

Prijavitelji bodo o izidih razpisa obveščeni v 60 dneh od zaključka odpiranja vlog. Ta se šteje od dne prejema zadnje po pozivu dopolnjene vloge oziroma ko se iztečejo vsi roki za dopolnjevanje vlog.

Prijavitelj lahko v tridesetih dneh od prejema odločbe o neizboru, ki jo na predlog strokovne komisije za ocenjevanje vlog sprejme minister, vloži tožbo na Upravno sodišče Republike Slovenije.

1. **Pristojna uslužbenka za dajanje informacij in pojasnil**

Pristojna uslužbenka za dajanje informacij in pojasnil v zvezi z razpisno dokumentacijo in potekom javnega razpisa je Magda Stražišar, telefon: (01) 369 5947, e-pošta: magda.strazisar@gov.si.

 Dr. Vasko Simoniti

 minister

Datum: 18. 1. 2022

Številka: 6140-1/2022/12

1. Prijavitelj, ki ima status subjekta v javnem interesu na področju kulture, prejme dodatne štiri točke (16. člen Zakona o nevladnih organizacijah (Uradni list RS, št. 21/18) ter 80. in 81. člen Zakona o uresničevanju javnega interesa za kulturo (Uradni list RS, št. 77/07 – uradno prečiščeno besedilo, 56/08, 4/10, 20/11, 111/13, 68/16, 61/17 in 21/18 – ZNOrg)). [↑](#footnote-ref-1)